Sarajevo, 14.09.2017.

SREDSTVIMA INFORMISANJA

**SAOPŠTENJE ZA JAVNOST**

**Građani Stoca i Mostara nezadovoljni zbog neodgovornog i neblagovremenog rješavanja izbornih pitanja**

Koalicija ,,Pod lupom“ je 12. i 13. septembra održala dva javna događaja u Stocu i Mostaru, u sklopu zagovaračke kampanje za izmjene izbornog zakonodavstva.

U fokusu javne tribine u Stocu bila su pitanja prekida izbornog procesa, dok je na regionalnoj konferenciji u Mostaru fokus bio na neodržavanju lokalnih izbora u ovom gradu od 2008. godine. Bez obzira što su izbori u Stocu nakon nasilnog prekida ponovljeni, građani Stoca su stava da nadležne institucije nisu odreagovale pravično i pravovremeno, te su nezadovoljni sudskim sankcijama.

U Mostaru su građani ogorčeni zbog neodržavanja izbora od 2008. godine zbog političke neodgovornosti za rješavanje ovog problema.

,,Zaključila sam da izbora u Mostaru nema dok se u Federaciji BiH ne riješi problem. Ja živim u Mostaru i diskriminirana sam jer ne mogu glasati, a moje pravo je da glasam“, kaže Jasna Rebac, jedna od učesnica konferencije. Dodaje da ne želi da građane oštećuju oni koje su isti ti građani izabrali, te da konačno pronađu rješenje.

Vehid Šehić, predsjednik Strateškog odbora Koalicije ,,Pod lupom”, govoreći na regionalnoj konferenciji “Izbori u Mostaru – (ne)moguća misija”, rekao je kako su izbori u Mostaru moguća misija ukoliko se želi provesti izbore, pa i u Mostaru, ali da je to dokaz “političke nedgovornosti onih koji bi trebali implementirati odluku Ustavnog suda i da građanima Mostara omoguće da ostvare prava koja im Ustav garantuje”.

Pored gore navedenih pitanja, na događajima se diskutovalo i o preporukama Koalicije ,,Pod lupom“ koje su rezultat posmatranja Lokalnih izbora 2016. godine. Učesnici događaja su saglasni sa preporukama Koalicije, te da je potrebno unaprijediti izborni proces u tehničkom pogledu, te isti modernizovati, depolitizirati i profesionalizovati. Koalicija ,,Pod lupom“ nudi 34 preporuke, od kojih je 12 prioritetno za unapređenje izbornog procesa.

"Mi se, prije svega, zalažemo za depolitizaciju izbornog procesa, koliko je to moguće, odnosno profesionalizaciju rada članova biračkih odbora. Prije svega, kroz uvođenje nestranačke funkcije nezavisnog, profesionalnog predsjednika biračkog odbora, ali i kroz javnu objavu imena svih članova biračkih odbora, kako bi se spriječila trgovina mjestima u biračkim odborima", rekao je direktor projekta Koalicije ,,Pod lupom“ Dario Jovanović.

Jovanović je dodao da se Koalicija ,,Pod lupom" zalaže i za uvođenje providnih glasačkih kutija, skraćenje kabina za glasanje, uvođenje skenera za glasačke listiće i slično.

Ovi događaji su osmi/deveti u nizu od 13 javnih događaja koje Koalicija ,,Pod lupom“ organizuje širom Bosne i Hercegovine u 13 različitih opština/gradova.

*Za sve dodatne informacije molimo Vas da se obratite koordinatorici za odnose s javnošću Koalicije „Pod lupom“ Jovani Kljajić putem elektronske pošte pr@podlupom.org ili telefona 033 268 160 i 065 252 016.*